ATP30 จับธุรกิจใหม่ shuttle bus คอนโดฯ SIRI-BTS อ่อนนุช จ่อปิดดีล 3 ลูกค้าใหม่
ATP30 จับธุรกิจใหม่ shuttle bus คอนโดฯ SIRI-BTS อ่อนนุช จ่อปิดดีล 3 ลูกค้าใหม่
14 ก.ค. 2559

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า การเข้าดำเนินงานในธุรกิจใหม่รถ shuttle bus ให้บริการรับส่งมวลชน โดยบริษัทได้ตกลงทำสัญญากับ บริษัท อ่อนนุช แลนด์ จำกัด ให้บริการรถรับส่งผู้ใช้บริการศูนย์การค้าฮาบิโตะ (HABITO) และผู้อยู่อาศัยในกลุ่มคอนโดมิเนียมในโครงการ T77 สุขุมวิท 77 ที่พัฒนาโครงการโดย บริษัท แสนสิริ จำกัด (มหาชน) หรือSIRI มายังสถานีรถไฟฟ้าอ่อนนุช โดยมีอายุสัญญาการให้บริการ 5 ปี
ทั้งนี้ บริษัทได้พิจารณาสั่งนำเข้ารถมินิบัส Yutong จากสาธารณรัฐประชาชนจีน ขนาด 21 ที่นั่ง สามารถบรรทุกผู้โดยสารได้มากกว่ารถตู้และมีความคล่องตัวกับสภาพการจราจรในกรุงเทพ เบื้องต้นคาดว่าใช้รถจำนวน 3 คัน
นายปิยะ กล่าวว่า แม้การให้บริการดังกล่าวมีความแตกต่างจากลักษณะการดำเนินธุรกิจเดิม แต่บริษัทพิจารณาเห็นว่าเป็นธุรกิจที่สามารถใช้ทรัพยากร ทักษะและความชำนาญ ของบริษัทในการให้บริการดังกล่าวได้
“บริษัทเห็นถึงโอกาสในการขยายธุรกิจ จึงได้ศึกษา Business Model นี้อย่างจริงจัง ซึ่งหากธุรกิจใหม่มีการเติบโตที่ดี บริษัทก็มีความสนใจที่จะขยายบริการต่อเนื่องไปยังกลุ่มคอนโดมิเนียม และคอมมูนิตี้ มอล ที่ห่างจากรถไฟฟ้าในบริเวณอื่นเพิ่มเติม เพื่อเป็นการขยายฐานลูกค้าในเขตกรุงเทพฯ” นายปิยะ กล่าว
ส่วนธุรกิจให้บริการรถรับส่งพนักงานยังมีการขยายตัวที่ดี ลูกค้าเดิมให้ความไว้วางใจการใช้บริการมากขึ้นเพิ่มสัดส่วนการใช้บริการและเปลี่ยนมาใช้บริการของบริษัทเพียงรายเดียว และมีลูกค้ารายใหม่ที่อยู่ระหว่างการพิจารณาใช้บริการอีก 3 ราย ซึ่งคาดว่าจะเริ่มให้บริการและรับรู้รายได้ในช่วงไตรมาส 4/59  หากบริษัทดำเนินธุรกิจได้ตามแผนจะสามารถผลักดันให้รายได้ของ ATP30 เติบโตมากกว่า 15% ตามเป้าหมายที่วางไว้
                